Centenars d'alumnes de Bétera reivindiquen en una jornada festiva que volen anar a l'escola caminant
29 de octubre de 2018

Els alumnes i les alumnes de cinqué de tots els centres educatius de Bétera van eixir el divendres de les aules per prendre els carrers del municipi i celebrar el dia “Camí a l’Escola”, una jornada organitzada per l'Ajuntament de Bétera en la qual els xiquets reivindiquen que a ells els agrada anar a l'escola caminant per les vies més segures del poble.

Amb globus, música i pancartes realitzades per ells mateixos en cada classe, centenars d'alumnes van recórrer un dels itineraris més segurs fins a arribar a la plaça del Castell, on van esmorzar tots junts i van escoltar una explicació de la història del castell.

"L'objectiu de la jornada és potenciar que els alumnes dels col·legis i instituts utilitzen el camí a l'escola com una cosa normal en el seu dia a dia. D'esta manera s'evita el trànsit i les aglomeracions de cotxes a les portes dels centres, però a més s'ha demostrat que tindre una ruta ajuda a fer que l'absentisme disminuisca", explica el regidor d'Educació, Fernando Cantarino (PSPV-PSOE).

Esta és la cinquena vegada que se celebra esta jornada festiva i amb ella els alumnes, pares i tots els veïns i veïnes de Bétera s'assabenten que anant a l'escola a peu per rutes segures es cuida del medi ambient, se socialitza i en definitiva es va més a gust a l’escola.